Il-Fondazzjoni Gaia qed titlob formalment lill-awtoritajiet tat-trasport u tal-ambjent, biex jinvestigaw dwar il-linji li dehru fis-sema fl-aħħar jiem biex jistħarġu jekk kumpaniji tal-ajruplani humiex involuti f’testijiet magħrufa bhala geo engineering fl-ispazju tal-ajru ta’ Malta li qed jaffettwaw il-kundizjonijiet klimatiċi. Il-Fondazzjoni Gaia qalet li sadattant hi qed tagħmel l-investigazzjonijiet tagħha bil-għan li tressaq proposti għal aktar regolamenti li jassiguraw li s-sema Maltija tibqa’ ħielsa minn testijiet li jwettqu korporazzjonijiet barranin. Qalet li se tgħaddi r-riżultati tal-investigazzjonjiet tagħha lill-awtoritajiet biex jgħinuhom fl-istħarriġ tagħhom. L-għaqda ambjentali qalet li sa ftit taż-żmien ilu, dawn il-linji kienu jgħibu f’sekondi iżda llum dawn qed jibqgħu jidhru għal sigħat sħaħ. Żiedet li dan qed iħasseb lill-pubbliku u l-industrija tal-avjazzjoni hija obligata li taġixxi b’mod trasparenti filwaqt li r-regolaturi tat-traffiku tal-ajru huma obligati li jivestigaw biex jiprovdu l-informazzjoni ambjentali skont il-prinċipji tal-Konvenzjoni Aarhus li saret parti mill-liġi Ewropea.